ค่าจ้างเพิ่มตกงานพุ่งรอดได้ต้องมีกำไรหรู
ทีดีอาร์ไอ ชี้แรงงานวัยหนุ่มสาวตกงาน 3% หากค่าจ้างเพิ่มขึ้นทุกๆ 10% แนะรัฐบาลหามาตรการรองรับ
23 พ.ค. 2555

ทีดีอาร์ไอ ชี้แรงงานวัยหนุ่มสาวตกงาน 3% หากค่าจ้างเพิ่มขึ้นทุกๆ 10% แนะรัฐบาลหามาตรการรองรับ
นายดิลกะ ลัทธพิพัฒน์ ผู้เชี่ยวชาญประจำสถาบันวิจัยเพื่อการพัฒนาประเทศไทย (ทีดีอาร์ไอ) เปิดเผยว่า จากการศึกษาผลกระทบของการขึ้นค่าจ้างขั้นต่ำต่อการเคลื่อนไหวในตลาดแรงงาน พบว่า กลุ่มคนที่ได้รับผลกระทบมากที่สุด คือ คนงานวัยหนุ่มสาวอายุระหว่าง 15-24 ปี ซึ่งผลการคำนวณตามแบบจำลอง Fixed Effects และ Arellano &amp; Bond พบว่าการจ้างงานในภาคอุตสาหกรรมลดลงอย่างมีนัยสำคัญ โดยค่าจ้างที่เพิ่มขึ้นทุกๆ 10% จะส่งผลให้แรงงานกลุ่มนี้ตกงาน 3%
นายดิลกะ กล่าวว่า แรงงานกลุ่มนี้ส่วนใหญ่จะเป็นแรงงานไร้ทักษะ เมื่อตกงานแล้วจะถูกภาคผลิตที่ไม่เป็นทางการดูดซับไว้ อาทิ ช่วยธุรกิจครัวเรือนโดยไม่ได้รับค่า จ้าง หรือในกิจการเอกชนขนาดลูกจ้างต่ำกว่า 10 คน ซึ่งส่วนใหญ่อยู่ในภาคการเกษตร 
ขณะที่คนงานกลุ่มอายุตั้งแต่ 25-55 ปี ไม่ได้รับผลกระทบอย่างมีนัยสำคัญทางสถิติจากการขึ้นค่าจ้างขั้นต่ำ เพราะส่วนใหญ่เป็นแรงงานมีฝีมือ ยกเว้นแรงงานในภาคค้า ปลีก/ค้าส่ง ซึ่งจะกระจายมาอยู่ในภาคเกษตร ก่อสร้าง โรงแรม และร้านอาหาร
นายยงยุทธ แฉล้มวงษ์ ผู้อำนวยการวิจัยด้านการพัฒนาแรงงาน ทีดีอาร์ไอ กล่าวว่า ผู้ประกอบการต้องเพิ่มผลิตภาพไม่ต่ำกว่าปีละ 3-4% หรือทำกำไรเพิ่ม 12% ในช่วง 3 ปีนี้ถึงจะสามารถอยู่รอดจากผลกระทบการขึ้นค่าจ้างได้